ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 11ης Δεκεμβρίου 2013 για την τροποποίηση της απόφασης 2006/771/ΕΚ σχετικά με την εναρμόνιση της χρήσης ραδιοφάσματος από συσκευές μικρής εμβέλειας και για την κατάργηση της απόφασης 2005/928/ΕΚ [κοινοποιηθείσα υπό τον αριθμό C(2013) 8776] (Κείμενο που παρουσιάζει ενδιαφέρον για τον ΕΟΧ) (2013/752/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση για το ραδιοφάσμα) (1), και ιδίως το άρθρο 4 παράγραφος 3, Εκτιμώντας τα ακόλουθα: (1) Με την απόφαση 2006/771/ΕΚ της Επιτροπής (2) εναρμονίζονται οι τεχνικοί όροι για τη χρήση συσκευών μικρής εμβέλειας, περιλαμβανομένων εφαρμογών όπως συναγερμοί, εξοπλισμός τοπικής επικοινωνίας, άνοιγμα πόρτας, ιατρικά εμφυτεύματα και ευφυή συστήματα μεταφορών. Οι συσκευές μικρής εμβέλειας είναι κατά κανόνα προϊόντα μαζικής κατανάλωσης και/ή φορητά, τα οποία εύκολα μπορούν να μεταφερθούν και να χρησιμοποιηθούν εκτός συνόρων· κατά συνέπεια, οι διαφορές στους όρους πρόσβασης στο ραδιοφάσμα παρεμποδίζουν την ελεύθερη διακίνησή τους, αυξάνουν το κόστος παραγωγής τους και προκαλούν κινδύνους επιβλαβών παρεμβολών σε άλλες εφαρμογές και υπηρεσίες ραδιοφάσματος. (2) Με την απόφαση αριθ. 243/2012/ΕΕ του Ευρωπαϊκού Κοινοβουλίου και του Συμβουλίου, της 14ης Μαρτίου 2012, σχετικά με την καθιέρωση πολυετούς προγράμματος πολιτικής για το ραδιοφάσμα (3) (RSPP) απαιτείται από τα κράτη μέλη, σε συνεργασία με την Επιτροπή και κατά περίπτωση, να ενισχύουν τη συλλογική χρήση του ραδιοφάσματος καθώς επίσης και την από κοινού χρήση του ραδιοφάσματος με σκοπό τη βελτίωση της αποτελεσματικότητας και της ευελιξίας. (3) Εξαιτίας της αυξανόμενης σημασίας των συσκευών μικρής εμβέλειας για την οικονομία και των ραγδαίων τεχνολογικών εξελίξεων και της ζήτησης εκ μέρους της κοινωνίας, μπορούν να εμφανιστούν νέες εφαρμογές για συσκευές μικρής εμβέλειας. Προς τούτο απαιτείται τακτική επικαιροποίηση των όρων εναρμόνισης του ραδιοφάσματος. (4) Στις 5 Ιουλίου 2006 η Επιτροπή απηύθυνε προς την Ευρωπαϊκή Διάσκεψη Διοικήσεων Ταχυδρομείων και Τηλεπικοινωνιών (CEPT) μόνιμη εντολή, σύμφωνα με τις διατάξεις του άρθρου 4 παράγραφος 2 της απόφασης αριθ. 676/2002/ΕΚ, με αντικείμενο την επικαιροποίηση του παραρτήματος της απόφασης 2006/771/ΕΚ, σε απόκριση στις τεχνολογικές εξελίξεις και τις εξελίξεις της αγοράς στο πεδίο των συσκευών μικρής εμβέλειας. (5) Με τις αποφάσεις της Επιτροπής 2008/432/ΕΚ (4), 2009/381/ΕΚ (5) και 2010/368/ΕΕ (6) και την εκτελεστική απόφαση 2011/829/ΕΕ της Επιτροπής (7) έχουν ήδη τροποποιηθεί οι εναρμονισμένοι τεχνικοί όροι για συσκευές μικρής εμβέλειας που περιλαμβάνονται στην απόφαση 2006/771/ΕΚ, αντικαθιστώντας το παράρτημά της. (6) Στην έκθεσή της του Μαρτίου 2013 (8), την οποία υπέβαλε ανταποκρινόμενη στην παραπάνω εντολή, η CEPT ενημέρωσε την Επιτροπή σχετικά με τα αποτελέσματα της αιτηθείσας εξέτασης όσον αφορά τις κατηγορίες των «τύπων συσκευών μικρής εμβέλειας» και τους «λοιπούς περιορισμούς χρήσης» του παραρτήματος της απόφασης αριθ. 2006/771/ΕΚ και εισηγήθηκε στην Επιτροπή να προχωρήσει σε τροποποίηση ορισμένων τεχνικών παραμέτρων στο εν λόγω παράρτημα. (7) Από τα αποτελέσματα της εντολής προκύπτει ότι για συσκευές μικρής εμβέλειας που λειτουργούν σε μη αποκλειστική και μεριζόμενη βάση απαιτείται, αφενός, ασφάλεια δικαίου όσον αφορά τη δυνατότητα από κοινού χρήσης ραδιοφάσματος, η οποία μπορεί να επιτευχθεί χάρη σε προβλέψιμους τεχνικούς όρους μερισμού εναρμονισμένων ζωνών που εξασφαλίζουν αξιόπιστη και αποδοτική χρήση των εναρμονισμένων ζωνών. Για τις εν λόγω συσκευές μικρής εμβέλειας απαιτείται επίσης, αφετέρου, επαρκής ευελιξία που να παρέχει τη δυνατότητα χρήσης μεγάλης ποικιλίας εφαρμογών προκειμένου να μεγιστοποιηθούν τα οφέλη της ασύρματης καινοτομίας στην Ένωση. Είναι επομένως αναγκαίο να εναρμονιστούν καθορισμένοι τεχνικοί όροι χρήσης για την αποφυγή επιβλαβών παρεμβολών και για την εξασφάλιση της μεγαλύτερης δυνατής ευελιξίας με παράλληλη ενίσχυση της αξιόπιστης και αποδοτικής χρήσης των ζωνών συχνοτήτων από συσκευές μικρής εμβέλειας. (8) Ο σκοπός αυτός επιτυγχάνεται με την κατάργηση της έννοιας του «τύπου» των συσκευών μικρής εμβέλειας και την εναρμόνιση των κατηγοριών τους. Δύο είδη κατηγοριών θα συγκροτούν προβλέψιμα περιβάλλοντα μερισμού για μια ολόκληρη κατηγορία συσκευών μικρής εμβέλειας. Οι συσκευές μικρής εμβέλειας σε αυτές τις κατηγορίες ομαδοποιούνται είτε με βάση παρόμοιους τεχνικούς μηχανισμούς πρόσβασης στο ραδιοφάσμα, είτε με βάση σενάρια κοινής χρήσης που καθορίζουν την αναμενόμενη πυκνότητα εγκατάστασης. (9) Το πεδίο εφαρμογής των κατηγοριών που ορίζονται στο τεχνικό παράρτημα παρέχει προβλεψιμότητα στους χρήστες σε σχέση με άλλες συσκευές μικρής εμβέλειας που επιτρέπεται να χρησιμοποιούν την ίδια ζώνη συχνοτήτων σε μη αποκλειστική και μεριζόμενη βάση. Κατ’ εφαρμογή της οδηγίας 1999/5/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 1999, σχετικά με το ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της πιστότητας των εξοπλισμών αυτών (9) (οδηγία ΡΕ & TTE), οι κατασκευαστές πρέπει να εξασφαλίζουν ότι στις κατηγορίες αυτές οι συσκευές μικρής εμβέλειας αποφεύγουν πράγματι τις επιβλαβείς παρεμβολές σε άλλες συσκευές μικρής εμβέλειας. (10) Στις συγκεκριμένες ζώνες συχνοτήτων που καλύπτονται από την παρούσα απόφαση, με τον συνδυασμό της κατηγορίας των εναρμονισμένων συσκευών μικρής εμβέλειας, και των τεχνικών όρων χρήσης (ζώνη συχνοτήτων, μέγιστη ισχύς μετάδοσης/μέγιστη ένταση πεδίου/μέγιστη πυκνότητα ισχύος, πρόσθετες παράμετροι και λοιποί περιορισμοί χρήσης) καθιερώνεται εναρμονισμένο περιβάλλον μερισμού κατά τρόπο που να παρέχει σε συσκευές μικρής εμβέλειας τη δυνατότητα μερισμού της χρήσης του ραδιοφάσματος μεταξύ τους σε μη αποκλειστική βάση, ανεξάρτητα από τον σκοπό της εν λόγω χρήσης. (11) Προκειμένου να εξασφαλιστεί η ασφάλεια δικαίου και η προβλεψιμότητα των εν λόγω εναρμονισμένων περιβαλλόντων μερισμού, η χρήση εναρμονισμένων ζωνών, είτε από συσκευές μικρής εμβέλειας που δεν αποτελούν μέρος εναρμονισμένης κατηγορίας είτε υπό λιγότερο περιοριστικές τεχνικές παραμέτρους θα επιτρεπόταν μόνο στον βαθμό που δεν τίθεται σε κίνδυνο το σχετικό περιβάλλον μερισμού. (12) Στις 6 Ιουλίου 2011 η Επιτροπή απηύθυνε περαιτέρω εντολή προς την CEPT, κατ’ εφαρμογή του άρθρου 4 παράγραφος 2 της απόφασης αριθ. 676/2002/ΕΚ, για να αναλάβει τις αναγκαίες τεχνικές μελέτες προς υποστήριξη ενδεχόμενης επανεξέτασης της απόφασης 2005/928/ΕΚ της Επιτροπής, της 20ής Δεκεμβρίου 2005, για εναρμόνιση της ζώνης συχνοτήτων των 169,4-169,8125 MHz στην Κοινότητα (10), ώστε να εξασφαλιστεί η αποτελεσματική χρήση του εναρμονισμένου φάσματος συχνοτήτων σύμφωνα με το άρθρο 5 της εν λόγω απόφασης. (13) Στην έκθεσή της του Ιουνίου 2012 (11), την οποία υπέβαλε ανταποκρινόμενη στην παραπάνω δεύτερη εντολή, η CEPT συμβούλευσε την Επιτροπή, στην επικείμενη τροποποίηση του παραρτήματος της απόφασης 2006/771/ΕΚ, να ενσωματώσει υφιστάμενα και πρόσθετα μέτρα εναρμόνισης για συσκευές χαμηλής ισχύος/μικρής εμβέλειας στη ζώνη των 169 MHz ώστε να υπάρξει μεγαλύτερη προβολή και διαφάνεια του εναρμονισμένου φάσματος συχνοτήτων (169,4-169,8125 MHz). (14) Βάσει των αποτελεσμάτων των εργασιών της CEPT, είναι δυνατός ο εξορθολογισμός των κανονιστικών όρων για συσκευές μικρής εμβέλειας. Με την εναρμόνιση των όρων πρόσβασης στο ραδιοφάσμα θα επιτευχθεί ο στόχος που ορίστηκε από το πρόγραμμα (RSPP) για προώθηση της συλλογικής χρήσης ραδιοφάσματος στην εσωτερική αγορά για κατηγορίες συσκευών μικρής εμβέλειας. (15) Το παράρτημα της απόφασης αριθ. 2006/771/ΕΚ πρέπει, επομένως, να τροποποιηθεί και η απόφαση 2005/928/ΕΚ να καταργηθεί. (16) Ο τεχνικός εξοπλισμός που λειτουργεί με βάση τους όρους της παρούσας απόφασης πρέπει επίσης να συμμορφώνεται με την οδηγία ΡΕ & TTE προκειμένου το ραδιοφάσμα να χρησιμοποιείται αποτελεσματικά ώστε να αποφεύγονται επιβλαβείς παρεμβολές. Η σχετική συμμόρφωση αποδεικνύεται είτε με την τήρηση εναρμονισμένων προτύπων είτε με την εφαρμογή εναλλακτικών διαδικασιών εκτίμησής της. (17) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ραδιοφάσματος, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο άρθρο 2 της απόφασης 2006/771/ΕΚ, προστίθεται το ακόλουθο σημείο: «3) “κατηγορία συσκευών μικρής εμβέλειας”, ομάδα συσκευών μικρής εμβέλειας που χρησιμοποιούν ραδιοφάσμα με παρόμοιους τεχνικούς μηχανισμούς πρόσβασης στο ραδιοφάσμα ή βάσει σεναρίων κοινής χρήσης.». Άρθρο 2 Το άρθρο 3 της απόφασης 2006/771/ΕΚ αντικαθίσταται από το ακόλουθο κείμενο: «Άρθρο 3 1. Τα κράτη μέλη καθορίζουν και διαθέτουν, σε μη αποκλειστική, χωρίς παρεμβολές και χωρίς προστασία βάση, τις ζώνες συχνοτήτων για τις κατηγορίες συσκευών μικρής εμβέλειας, βάσει των ειδικών όρων και εντός της προθεσμίας εφαρμογής, όπως ορίζεται στο παράρτημα της παρούσας απόφασης. 2. Με την επιφύλαξη της παραγράφου 1, τα κράτη μέλη δύνανται να ζητούν να επωφεληθούν των προβλέψεων του άρθρου 4 παράγραφος 5 της απόφασης για το ραδιοφάσμα. 3. Η παρούσα απόφαση δεν θίγει το δικαίωμα των κρατών μελών να επιτρέπουν τη χρήση των ζωνών συχνοτήτων υπό λιγότερο περιοριστικούς όρους ή για συσκευές μικρής εμβέλειας οι οποίες δεν αποτελούν μέρος της εναρμονισμένης κατηγορίας, υπό τον όρο ότι αυτό δεν εμποδίζει ούτε μειώνει τη δυνατότητα των συσκευών μικρής εμβέλειας της εν λόγω κατηγορίας να βασίζονται σε κατάλληλο σύνολο εναρμονισμένων και λειτουργικών όρων, σύμφωνα με τα οριζόμενα στο παράρτημα της παρούσας απόφασης, όρων οι οποίοι θα επιτρέπουν την από κοινού χρήση συγκεκριμένου τμήματος του ραδιοφάσματος σε μη αποκλειστική βάση και για διαφορετικούς σκοπούς από τις συσκευές μικρής εμβέλειας της ίδιας κατηγορίας.». Άρθρο 3 Το παράρτημα της απόφασης 2006/771/ΕΚ αντικαθίσταται από το κείμενο του παραρτήματος της παρούσας απόφασης. Άρθρο 4 Η απόφαση 2005/928/ΕΚ καταργείται. Άρθρο 5 Τα κράτη μέλη υποβάλλουν, το αργότερο μέχρι την 1η Σεπτεμβρίου 2014, έκθεση στην Επιτροπή σχετικά με την εφαρμογή της παρούσας απόφασης. Άρθρο 6 Η παρούσα απόφαση απευθύνεται στα κράτη μέλη. Βρυξέλλες, 11 Δεκεμβρίου 2013.

[Source: multi_eurlex | Tokens: 9062]